Objava enotnega dokumenta iz člena 94(1), točka (d), Uredbe (EU) št. 1308/2013 Evropskega parlamenta in Sveta ter sklica na objavo specifikacije proizvoda za ime v vinskem sektorju

(2023/C 43/03)

V skladu s členom 98 Uredbe (EU) št. 1308/2013 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo v dveh mesecih od datuma te objave.

ENOTNI DOKUMENT

„Canelli“

PDO-IT-02810

Datum vloge: 9. november 2021

1. Ime za registracijo

Canelli

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

„Canelli“

Barva: od bledo slamnato rumene do intenzivne rumene, z odtenki od zelenkaste do svetlo zlate.

Vonj: značilne arome moškatnega grozdja, dišeč, z notami, ki jih je mogoče različno opisati kot cvetlične: poljsko cvetje in akacija; sadne: marelica, breskev, jabolko reneta; pridih agrumov in medu, z občasnimi svežimi rastlinskimi aromami.

Okus: sladek, s svežimi in precej intenzivnimi kislinami, nežen zaton z aromami grozdja sorte muscato; lahko je živahen.

Najmanjši volumenski delež skupnega alkohola: 12,0 %, od česar volumenski delež dejanskega alkohola znaša med 4,5 % in 6,5 %.

Najnižja vsebnost skupnih kislin: 4,5 g/l.

Najmanjši ekstrakt brez sladkorja: 16,0 g/l.

Ob sprostitvi na trg se pri vinu z ZOP „Canelli“ ob odprtju steklenice lahko pojavi ogljikov dioksid, ki nastane izključno zaradi vrenja, njegov nadtlak pa znaša največ 2,5 bara, če se hrani v zaprti steklenici pri temperaturi 20 °C.

Vrednosti, ki v spodnji preglednici niso navedene, so skladne z omejitvami iz nacionalne in EU zakonodaje.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

„Canelli“ z izrazom „riserva“

Barva: od slamnato rumene do intenzivne svetle zlato rumene po zorenju in staranju.

Vonj: kompleksen, značilen za aromatično sorto grozdja muscato, z notami, ki jih je mogoče različno opisati kot breskev; agrumi; aromatične, bolj ali manj intenzivne zeliščne note, kot so žajbelj, navadna melisa in timijan.

Pri staranju v steklenici je občasno mogoče zaznati note kandiranega sadja, petroleja in sladkih začimb, kot je žafran.

Okus: sladek, značilen aromatičen zaton, mineralen, s kislinami, ki so uravnotežene s sladkorji; lahko je živahen.

Najmanjši volumenski delež skupnega alkohola: 12,0 %, od česar volumenski delež dejanskega alkohola znaša med 4,5 % in 6,5 %.

Najnižja vsebnost skupnih kislin: 4,5 g/l.

Najmanjši ekstrakt brez sladkorja: 16,0 g/l.

Ob sprostitvi na trg se pri vinu z ZOP „Canelli“ ob odprtju steklenice lahko pojavi ogljikov dioksid, ki nastane izključno zaradi vrenja, njegov nadtlak pa znaša največ 2,5 bara, če se hrani v zaprti steklenici pri temperaturi 20 °C.

Vrednosti, ki v spodnji preglednici niso navedene, so skladne z omejitvami iz nacionalne in EU zakonodaje.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

a. Osnovni enološki postopki –

b. Največji donosi „Canelli“ tudi skupaj z izrazom „riserva“ 9 500 kilogramov grozdja na hektar „Canelli“ z izrazom „vigna“ in „Canelli“ z izrazoma „vigna“ in „riserva“ 8 500 kilogramov grozdja na hektar

6. Razmejeno geografsko območje

Proizvodno območje za grozdje, primerno za pridelavo vin z ZOP „Canelli“, zajema ozemlje občin, navedenih v nadaljevanju.

Pokrajina Asti: celotno ozemlje občin Calamandrana, Calosso, Canelli, Cassinasco in Coazzolo ter del ozemlja občin Bubbio, Castagnole Lanze, Costigliole d’Asti, Loazzolo, Moasca in San Marzano Oliveto.

Za te občine je ozemlje razmejeno tako:

Bubbio in Loazzolo: del ozemlja na levem bregu reke Bormida;

Castagnole Lanze: območje, ki leži na desnem bregu potoka Tinella;

Costigliole d’Asti: del ozemlja, ki leži na desnem bregu potoka Tinella in se razteza vse do zaselka Boglietto, od tam pa vse do križišča s pokrajinsko cesto SP 23A, ter ozemlje zaselkov Burio in Bionzo, ki ga razmejuje križišče pokrajinskih cest SP 23A, SP 23 in SP 59;

Moasca: majhno območje na južnem delu občinskega ozemlja, ki meji na občine Calosso, Canelli in San Marzano Oliveto. Meja se nadaljuje od zahoda proti vzhodu vzdolž pokrajinske ceste SP 41/A vse do ceste Regione Cascine. Od ceste Regione Cascine se nadaljuje do ceste Regione Annunziata (SP 6) po cesti Regione Radice. Od ceste Regione Annunziata poteka po pokrajinskih cestah SP 109 in SP 41/A vse do Moasce. V vasi Moasca poteka po cesti Regione Chierina in naprej po dolini do križišča za cesto Regione San Colombano;

San Marzano Oliveto: območje na severu občine, ki meji na občini Castelnuovo Calcea in Nizza Monferrato, ni vključeno. Meja se nadaljuje od zahoda proti vzhodu in od Moasce proti jugu, od križišča s cesto Regione San Colombano proti Chierini, vse do pokrajinske ceste SP 50. Na križišču s pokrajinsko cesto SP 50 zavije proti vzhodu proti občini San Marzano Oliveto in po pokrajinski cesti SP 50 poteka vse do odcepa za cesto Regione Italiana. Od odcepa za cesto Regione Italiana se nadaljuje vse do cerkve sv. Antona. Od cerkve sv. Antona se v smeri od juga proti vzhodu spusti proti pokrajinski cesti SP 50. Poteka po cesti SP 50 in se po cesti Regione Corte nadaljuje proti severovzhodu vse do cerkve Marijinega oznanjenja. Od cerkve Marijinega oznanjenja se nadaljuje proti vzhodu proti Calamandrani vse do odcepa za cesto Strada Piazzaro, kjer doseže občinsko mejo z občino Calamandrana;

pokrajina Cuneo: celotno ozemlje občin Castiglione Tinella in S. Stefano Belbo ter del ozemelj občin Cossano Belbo, Neive, Neviglie in Mango.

Za te občine je ozemlje razmejeno tako:

Cossano Belbo: del ozemlja na levem bregu reke Belbo;

Neive: del ozemlja na desnem bregu potoka Tinella;

Neviglie: del ozemlja na desni strani potoka Tinella;

Mango: del ozemlja severno od pokrajinske ceste SP 270 vse do križišča s pokrajinsko cesto SP 265 in nato naprej po pokrajinski cesti SP 265 vse do križišča s pokrajinsko cesto SP 200, nato pa naprej proti severu po pokrajinski cesti SP 200 do meje z občino Neviglie.

7. Glavne sorte vinske trte

Moscato bianco B – moscato

8. Opis povezave

8.1. Podatki o geografskem območju

Območje proizvodnje vina z ZOP „Canelli“ vključuje 17 občin v pokrajinah Asti in Cuneo. Na tem območju sta gojenje sorte vinske trte moscato bianco in pridelava vina „Moscato“ starodavna zgodovinska in kulturna tradicija.

Lastnosti tal na proizvodnem območju

Proizvodno območje za vina z ZOP „Canelli“ leži na gričevju vzdolž pasu na meji med pokrajinama Asti in Cuneo. Območje leži med reko Tanaro in reko Bormida, v dolini potoka Belbo, na nadmorski višini od 165 metrov do 500 metrov. Predstavlja gričevje na meji med gričevjema Langhe in Monferrato, kjer so nekamnita tla nastala iz morskih sedimentov. Nanosi peščenega laporja, laporja in gline ter apnenca z nizko vsebnostjo organskih snovi v Piemontu izvirajo iz terciarja.

Na tem območju je tla mogoče opisati z razlikovanjem med dvema območjema glede na nadmorsko višino in izvor tal, kot je prikazano na zemljevidu tal v deželi Piemont:

— ozemlje občin Neive, Coazzolo, Castiglione Tinella, Calosso, Costigliole d’Asti, Moasca, San Marzano Oliveto in Calamandrana na nadmorski višini od 150 metrov do 400 metrov ima na položnih pobočjih lapornato-glinasta tla,

— ozemlje občin Neviglie, Mango, Cossano, Camo, Santo Stefano Belbo, Loazzolo, Cassinasco in Canelli na nadmorski višini od 180 metrov do 600 metrov ima na posebno strmih pobočjih peščeno lapornata tla.

Lastnosti podnebja na proizvodnem območju

Podnebje je značilno za dolino reke Pad (zmerno celinsko), z zelo vročimi, vlažnimi poletji in mrzlimi zimami z veliko snega. Padavin je največ spomladi in jeseni. Njihova količina je majhna in pod nacionalnim povprečjem. Vinska trta je glavna kultura na območju. Najpogosteje se goji sorta vinske trte moscato bianco. Za proizvodno območje je značilna vsota aktivnih temperatur nad 10 °C (vsota temperatur je 10), ki znaša 2 200 stopinjskih dni, letna količina padavin pa znaša 900 mm in je razporejena na 120 dni dežja na leto. To se šteje za zmerno podnebje doline reke Pad. Pokrajina je valovita, vrhovi gričev pa se dvigajo od 300 metrov do 500 metrov nad morjem. Območje je tako prevetreno, odvečna voda pa odteka. Relativna vlažnost je nižja kot na nižjih nadmorskih višinah. Zaradi kombinacije pokrajine in podnebja grozdje sorte moscato bianco ustrezno zori.

8.2. Kakovosti in lastnosti proizvoda, ki so predvsem ali v celoti rezultat geografskega okolja

Na območju proizvodnje vin z ZOP „Canelli“ talne in podnebne razmere vplivajo na razvoj vinske trte, zlasti na čas cvetenja in trgatve, pa tudi na razvoj bolezni, zlasti pepelovke.

Natančneje, značilne so občutne razlike v dnevnih temperaturah, nujne za razvoj aromatične kompleksnosti, ki je fiziološka posebnost sorte moscato bianco. Ta sorta vinske trte dobro uspeva v mikroklimi gričev, ki obkrožajo občino Canelli. Univerza v Torinu in dežela Piemont sta izvedli študije o „lastnostih, razvoju in razvejitvi proizvodov iz sorte moscato na njenem proizvodnem območju“. Te raziskave kažejo, kako nadmorska višina in lega vplivata na tvorbo sladkorja, ravni vsebnosti kislin, zlasti jabolčne kisline, in nastanek aromatov (prosti linalool).

Tla, ki so nastala v terciarju, imajo lastnosti morskih sedimentov in vsebujejo sivi večslojni apnenčasti lapor. Čeprav jih je težko obdelovati in niso dovolj rodovitna za pridelavo žit, pa omogočajo ustrezno bujno rast vinske trte in v obdobju do trgatve krepijo kompleksnost aromatskih spojin (terpenov), ki so značilne za sorto moscato bianco. To ne bi bilo mogoče v primeru glinastih tal, saj bi se na njih pridelalo aromatično manj prefinjeno grozdje.

Rezultat zgoraj opisanih značilnosti so naslednje lastnosti vin z ZOP „Canelli“ v kategoriji 1 (Vino).

— Barva: od bledo slamnato rumene, z občasnimi zelenkastimi odtenki, do intenzivne svetle zlato rumene po zorenju in staranju.

— Vonj: arome, značilne za grozdje sorte moscato, dišeče, s cvetličnimi notami, ki se iz poljskega cvetja in akacije lahko razvijejo v sadne note, kot so marelica, breskev in jabolko reneta, s pridihom agrumov in medu ter z občasnimi svežimi zeliščnimi notami.

— Tudi slog „riserva“ ima lahko sadne note breskve in agrumov; aromatične, bolj ali manj intenzivne zeliščne note, kot so žajbelj, navadna melisa in timijan; pri staranju je občasno mogoče zaznati note kandiranega sadja, petroleja in sladkih začimb, kot je žafran.

— Okus: sladek, z aromatičnim zatonom, ki je značilen za grozdje sorte moscato, mineralen, prisotne so kisline, ki so uravnotežene s sladkorji; lahko je živahen.

— Najmanjši volumenski delež skupnega alkohola je 12,0 %, od česar volumenski delež dejanskega alkohola znaša med 4,5 % in 6,5 %.

— Ustrezna najnižja vsebnost skupnih kislin, ki znaša 4,5 g/l, prispeva k uravnoteženosti vsebnosti sladkorja.

— Najmanjši ekstrakt brez sladkorja: 16,0 g/l.

Ob sprostitvi na trg je vino z ZOP „Canelli“ vino, ki pri odprtju steklenice sprosti ogljikov dioksid, ki nastane izključno zaradi vrenja, njegov nadtlak pa znaša največ 2,5 bara, če se hrani v zaprti steklenici pri temperaturi 20 °C.

8.3. Človeški dejavniki

Človeški dejavniki so v geografskem okolju vina z ZOP „Canelli“ bistvenega pomena. Generacije pridelovalcev so od poznega 19. stoletja izpopolnjevale posebne tehnike, vključene v pridelavo vina iz grozdja sorte moscato bianco.

V kmetijskem smislu se za sorto vinske trte moscato bianco na območju proizvodnje vin z ZOP „Canelli“ običajno uporablja rez guyot. To je mešana tehnika rezi, ki vključuje šparon z osmimi do desetimi očesi in enim reznikom. Izbira te vrste rezi omogoča visoko kakovost na revnih tleh. Dolžina šparona je glavno sredstvo za uravnavanje pridelka in s tem kakovosti grozdja. Oblikovanje v špalir z navpičnim nameščanjem poganjkov je edina gojitvena oblika. Razdalja med vinogradniškimi žicami je od 2,5 metra na območjih, kjer je mogoča mehanizacija, do 1,8 metra na območjih, kjer se vinska trta oskrbuje ročno. Razmik med posameznimi trsi je največ 1 meter. Vinogradi so zasajeni predvsem po plastnicah. Za mehanizacijo je malo možnosti, zato je za oskrbo vinske trte potrebnega veliko ročnega dela.

Po zaslugi strokovnega znanja na območju ZOP „Canelli“ je danes mogoče učinkovito uravnavati delež dejanskega alkohola z metodo prekinitve vrenja z nizkimi temperaturami v povezavi s fizikalnimi tehnikami. To ima tri glavne posledice:

— ohranitev ravni sladkorja v končnem proizvodu,

— ustvarjanje rahlega nadtlaka, kar daje proizvodu živahno in nežno peno,

— ohranitev značilnih arom grozdja sorte moscato bianco, ki so na območju ZOP „Canelli“ še posebno izrazite zaradi strukture tal.

Glede na dosedanje ugotovitve je jasno, da so kmetijske in enološke odločitve v preteklosti najbolj pripomogle k razvoju aromatičnih sestavin sorte moscato bianco, ki se goji na območju proizvodnje vin „Canelli“.

Posebne lastnosti in kakovost vin z območja proizvodnje vin „Canelli“ so bile skozi več let jasno dokazane na pokušnjah, na katerih so njihovi okusi vedno prišli do izraza ne glede na leta zorenja in v skladu z lastnostmi letnika, pri čemer so razkrili popolno ravnotežje med občudovanja vrednim prepletom kislin in sladkorja ter odlično strukturo in intenzivnostjo okusa, ki ohranja dolg zaton.

Z organoleptičnimi analizami je bila dokazana najpomembnejša lastnost proizvoda, tj. obstojnost okusov in arom v primerjavi s standardnimi proizvodi, ki so na voljo na trgu. To je pomembna in priznana lastnost, ki je dodatno potrjena v razvrstitvi z uporabo izraza „riserva“.

9. Bistveni dodatni pogoji

Odstopanje od proizvodnje na razmejenem geografskem območju

Pravni okvir:

zakonodaja EU

Vrsta dodatnega pogoja:

odstopanje od proizvodnje na razmejenem geografskem območju

Opis pogoja:

Vinifikacija in staranje vin z ZOP „Canelli“ morata potekati na razmejenem geografskem območju proizvodnje. Vendar je v skladu z določbami zakonodaje EU in nacionalne zakonodaje dovoljeno, da navedeni dejavnosti potekata na območju v neposredni bližini zadevnega razmejenega geografskega območja ali na območju, ki leži v isti upravni enoti ali upravni enoti, ki meji na proizvodno območje, in sicer:

— kjer koli na upravnem ozemlju vključenih občin, tudi če te le delno ležijo na proizvodnem območju,

— kjer koli na ozemlju pokrajin Alessandria, Asti in Cuneo ter v zaselku Pessione, ki pripada občini Chieri v pokrajini Torino.

Pakiranje na razmejenem geografskem območju

Pravni okvir:

zakonodaja EU

Vrsta dodatnega pogoja:

pakiranje na razmejenem geografskem območju

Opis pogoja:

Po ustreznih predpisih EU je treba vino stekleničiti na območju, kjer je bilo pridelano in starano. Tako se s pozornejšim spremljanjem posebnih lastnosti vin z ZOP in njihove kakovosti ohrani sloves teh vin. To spremljanje je zaščitni ukrep v zvezi z označbo, od katerega imajo koristi vsi vključeni gospodarski subjekti. Jasno je, da se lahko zaradi prevoza in stekleničenja zunaj proizvodnega območja kakovost vina „Canelli“ poslabša, saj je vino tako izpostavljeno redoks reakcijam, nenadnim spremembam temperature in mikrobiološki kontaminaciji. To lahko negativno vpliva na fizikalne in kemijske lastnosti, kot je najnižja vsebnost skupnih kislin ali najmanjši ekstrakt brez sladkorja, ter organoleptične lastnosti, kot so barva, vonj in okus. Vpliva lahko zlasti na značilno nežno aromatično sestavino grozdja sorte moscato, iz katerega se pridelujejo vina z ZOP. Dlje kot se vino prevaža, večje je tveganje. Nasprotno pa stekleničenje na območju porekla prispeva k ohranjanju lastnosti in kakovosti proizvoda, saj se pošiljke vina prevažajo le na kratkih razdaljah, če sploh. Ti vidiki se povezujejo z izkušnjami ter celovitim tehničnim znanjem in znanstvenimi spoznanji o posebni kakovosti vin, ki so jih proizvajalci vin z ZOP „Canelli“ pridobili skozi leta. Stekleničenje se zato lahko izvaja na območju porekla z uporabo najboljših tehnoloških rešitev, da se ohranijo vse fizikalne, kemijske in organoleptične lastnosti vin, ki so vključene v specifikacijo proizvoda. Polnilnice zunaj proizvodnega območja dejansko lahko omogočijo enake tehnološke razmere pakiranja. Vendar bodo navedene optimalne razmere vsekakor učinkoviteje zagotovljene, če se stekleničenje izvaja v obratih na proizvodnem območju. Taki obrati imajo poleg poglobljenega razumevanja posebnih lastnosti tega vina tudi neposreden interes za ohranitev ravni kakovosti, podobe in slovesa označbe. V skladu z ustrezno zakonodajo EU stekleničenje na proizvodnem območju pristojnemu organu omogoča, da spremljanje izvaja čim bolj učinkovito, uspešno in gospodarno. Teh zahtev zunaj proizvodnega območja ni mogoče izpolniti v enaki meri. Nadzorni organ, ki izvaja letno preverjanje skladnosti z določbami specifikacije proizvoda, lahko v skladu z ustreznim načrtom nadzora zelo hitro načrtuje inšpekcijske obiske v vseh podjetjih z območja proizvodnje v času stekleničenja vina „Canelli“. Cilj je sistematično preverjati, da se lahko stekleničijo le pošiljke vina „Canelli“, ki so bile najprej certificirane kot pošiljke, ki so opravile fizikalne, kemijske in organoleptične preskuse inšpekcijskega organa. To omogoča doseganje boljših rezultatov uspešnosti preverjanja z omejenimi stroški za proizvajalce, da potrošniki dobijo čim večja jamstva glede pristnosti vina.

Dodatne določbe o označevanju

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

— Navedbi označbe „Canelli“ neposredno sledi tradicionalni izraz „denominazione di origine controllata e garantita“ ali njegova kratica „DOCG“ oziroma enakovreden izraz na ravni EU „zaščitena označba porekla“. Nato se po potrebi navedeta sorta vinske trte moscato in izraz „riserva“.

— Neobvezna navedba sorte vinske trte moscato mora biti napisana s črkami, katerih velikost ne presega dveh tretjin velikosti črk, uporabljenih za navedbo označbe „Canelli“.

— Če se uporabi izraz „riserva“, mora biti napisan s črkami, ki niso večje od črk, uporabljenih za navedbo označbe „Canelli“.

— Izraz „vigna“, ki mu sledi ime vinorodne lege, mora biti napisan s črkami, katerih velikost ne presega polovice velikosti črk, uporabljenih za navedbo označbe.

— Navedba barve ni dovoljena.

— Navedba letnika je obvezna.

— Steklenice, v katere se polnijo vina z ZOP in v katerih se ta vina dajejo na trg, morajo biti steklene, v skladu z vrstami steklenic, določenimi v nacionalnih in EU predpisih, in s prostornino, dovoljeno po veljavni zakonodaji, natančneje med 0,375 litra in 6 litri, razen velikosti 2 litrov.

— Za zapiranje steklenic vin z ZOP se lahko uporabljajo zapirala, ki jih dovoljujejo predpisi o materialih, ki se uporabljajo, razen kronskega zamaška.

Povezava do specifikacije proizvoda

https://www.politicheagricole.it/flex/cm/pages/ServeBLOB.php/L/IT/IDPagina/17484

(1) UL L 347, 20.12.2013, str. 671.